
Riigikogu otsuse „Rahvahääletuse korraldamine 
eutanaasia seadustamise küsimuses“ seletuskiri

Otsuse eesmärk
Käesoleva otsuse eesmärk on küsida Eesti Vabariigi hääleõiguslikelt kodanikelt seisukohta, kas Eestis tuleks seadustada täisealise ja teovõimelise inimese õigus raske ja ravimatu haiguse korral meditsiinilise abiga väärikalt elust lahkuda.
Eelnõuga ei soovita kehtestada täpset regulatsiooni ega otsustada selle sisu üle. Eelnõu eesmärk on välja selgitada rahva põhimõtteline seisukoht, mis annab seadusandjale demokraatliku mandaadi ja suunise edasiseks tegevuseks.
 
Eelnõu sisu ja võrdlev analüüs
Riigikohtu pretsedenti loov kohtulahend nr 1-25-5985 tõstatas küsimuse, kus kehtiva õigusliku olukorra tulemusena on kõige nõrgemate kaitsemeetmetega võimalus - reguleerimata, meditsiiniväline, kommertsalusel osutatav abistatud enesetapp - de facto kättesaadav, samal ajal kui rangete kaitsemeetmetega, meditsiiniliselt hinnatud ja riikliku järelevalve all oleva meetodi võimalus välistatud. Regulatsiooni puudumine ei kaitse elu, vaid jätab elu lõpetamise otsused riigi kontrolli ja järelevalve alt välja.

Väärika elust lahkumise seadustamise küsimus raske ja ravimatu haiguse korral ei tohiks olla poliitiline, vaid peab selgelt nähtuma rahva enamuse tahtest. Küsimus puudutab korraga põhiseaduslikku enesemääramisõigust ja riigi kaitsekohustust elu suhtes.  

Otsuse rakendamisega seotud riigi ja kohaliku omavalitsuse tegevused

Rahvahääletuse korraldamise otsustab Riigikogu vastavalt Riigikogu kodu- ja töökorra seaduses sätestatud korrale. Rahvahääletuse läbiviimist reguleerib rahvahääletuse seadus. 
Rahvahääletuse korraldamise kulud kaetakse riigieelarvest.

